google/wiki40b huggingface dataset:
סידני

גאוגרפיה

סידני שוכנת בין האוקיינוס השקט ממזרח לבין ההרים הכחולים ממערב. נמצא בה המפרץ הטבעי הגדול ביותר בעולם, ויש בה כ-70 חופים כולל בונדי ביץ' המפורסם. שטחה העירוני של העיר הוא 1,687 קמ"ר, שטח הדומה בגודלו לשטח לונדון רבתי, אף שבסידני מתגוררים פחות ממחצית ממספר תושבי לונדון רבתי. שטח הפרברים של סידני הוא 12,145 קמ"ר והוא הגדול בעולם, כמעט פי שניים מבייג'ינג ופי שישה מרומא. עם זאת שטח זה כולל מספר פארקים לאומיים אשר נמצאים בגבולות העיר ואזורים בלתי מיושבים. הקואורדינטות הגאוגרפיות של סידני הם 34 מעלות דרום ו-151 מעלות מזרח.
אף על פי שסידני לא סובלת מציקלונים והסכנה לרעידת אדמה בה נמוכה מאוד, האל ניניו ממלא תפקיד חשוב בקביעת מזג האוויר של סידני: בצורות ושריפות מחד, ומאידך סערות ושטפונות. כמה אזורים של סידני הגובלים ביערות חוו שריפות, כמה מן הבולטות שבהן קרו ב-1994 וב-2002. העיר גם חשופה לסופות ברד וסופות רוח נדירות וחמורות, מדי פעם היא אף עומדת בפני מחסור במים עקב תנאי הבצורת באזור הכולל.

תרבות

סידני היא משכנה הקבוע של התזמורת הסימפונית של סידני, אחת התזמורות הנחשבות ביותר באוסטרליה. בית האופרה של סידני, אחד המבנים המייצגים את סידני, משמש כבית לתזמורת הסימפונית.

מכללות ואוניברסיטאות

בעיר שוכנת אוניברסיטת סידני, האוניברסיטה העתיקה באוסטרליה ומוסד הלימודים השני בגודלו במדינה.

יהודי סידני

קהילת סידני היא הקהילה היהודית הוותיקה ביותר באוסטרליה. בשנת 1817 היו בסידני עשרים יהודים אשר יסדו בה חברה קדישא ובשנת 1820 קנו חלקת אדמה בתוך בית הקברות הנוצרי לצורך קבורת יהודים. הקהילה היהודית גדלה ולקראת 1830 היו בעיר שני בתי כנסת. הקהילה התאחדה שוב בשנת 1832, תחת הנהגתו של יעקב מונטיפיורי, בן דודו של משה מונטיפיורי. בשנת 1844 בנתה הקהילה בית כנסת חדש וגדול יותר כדי להכיל את חברי הקהילה הרבים. בשנת 1862 ביקר בסידני יעקב ספיר, שליח מארץ ישראל, אשר דיווח על כחמש מאות יהודים בסידני, רובם מאנגליה ומיעוטם ממחוז פוזנא ומפולין. על פי עדותו של יעקב ספיר, רובם של היהודים בסידני לא שמרו שבת. כיום חיים בסידני כ-45,000 יהודים.
אחד מבתי הכנסת העיקרים של הקהילה בעיר הוא בית הכנסת הגדול.
צום

צום הוא הימנעות רצונית מאכילה ומשתייה למשך פרק זמן מסוים.

הצום באסלאם

הצום באסלאם הוא אמצעי לכפרת עוונות, והוא נכלל בחמשת עמודי האסלאם (המצוות הראשיות באסלאם). הצומות באסלאם מלאים, כלומר דורשים הימנעות מאכילה, משתייה ומהנאות גוף אחרות כגון סיכה ויחסי אישות, אולם הם מתקיימים בשעות היום בלבד. אין צום המתקיים בשעות החשכה.
בדת המוסלמית יש חודש שלם - חודש רמדאן - שבו נמנעים מאכילה, משתייה ומהנאות גוף אחרות במהלך שעות היום, ואילו בלילה אוכלים סעודה חגיגית - אפטאר.
בנוסף לצום רמדאן, שהוא חובה על כל המאמינים, נהוגים גם צומות רשות (בעיקר באסלאם הסוני). המרכזי בהם הוא צום עשוראא. יש המקיימים צום זה במשך שעות היום ביום העשירי בחודש מוחרם (החודש הראשון בלוח השנה המוסלמי), ויש הצמים בשעות היום של שלושת הימים בין ה-9 ל-11 במוחרם. קיום הצום הוא ביטוי לאדיקות דתית, או פיצוי על ביטול צום רמדאן עקב מחלה, נסיעה וכיוצא באלה. 
צום נוסף הנחשב מומלץ אך אינו חובה, וקיומו הוא ביטוי לאדיקות דתית, הוא צום בחודש שוואל, החודש העשירי בלוח השנה המוסלמי. מוסלמים אדוקים בוחרים שישה ימים בחודש שוואל (לאחר תום עיד אל-פטר), וצמים בהם כמעין המשך לצום רמדאן (הוא החודש התשיעי בלוח המוסלמי). מסורות מוסלמיות אומרות מפי מוחמד, כי מי שצם ברמדאן ובשישה ימים מחודש שוואל, נחשב כמי שצם שנה שלמה.

ברפואה


הצום קיים בעולם הרפואה כמרפא לחוליים מסוימים ולחיזוק מערכת הבריאות בכלל. הרופא היווני היפוקרטס כינה את הצום הרפואי כ"סכין המנתחים של הטבע"].
יהושע מור יוסף

ביוגרפיה

מור יוסף נולד בנתניה. למד בתיכון בר-אילן בעיר, היה חבר בבני עקיבא ולמד בישיבת ההסדר קריית שמונה. בצבא שירת כלוחם בחטיבת גבעתי ובהמשך כלוחם ומפקד בחיל השריון. למד לתואר ראשון אוניברסיטת בר-אילן ומנהל עסקים במכון לנדר בירושלים.
כיהן בעבר כשדרן רדיו בערוץ 7 וכמגיש תוכנית שבועית בנושאי אקטואליה ברשות השידור. כיהן כדובר מועצת יש"ע ובהמשך מנכ"ל/ מזכיר מדיני של המועצה. בתקופת ההתנתקות שימש כפרשן להתנתקות בערוץ 2 .
לאחר מכן שימש כדובר שר החוץ בתקופתה סילבן שלום. לאחר עבודתו כדובר שר החוץ הקיים משרד לאסטרטגיה ותקשורת בשם "מור יוסף אסטרטגיה ותקשורת". היה ממייסדי תחנת גלי ישראל וכיהן כמנכ"ל הראשון.
מכהן כמנכ"ל ובעלים של "מור יוסף אסטרטגיה ותקשורת". בתפקידיו משמש כאסטרטג וכדובר של מספר גופים בציונות הדתית ומחוצה לה בהם גם גלי צה"ל. ביולי 2017 היה אחד משלושת המועמדים לתפקיד מפקד גלי צה"ל, אך לא נבחר.
נשוי ומתגורר בעפרה.
יעקב לוי (בלשן)

יעקב לוי (בגרמנית: Jakob Levy; ‏19 במאי 1819 - י"ט בשבט ה'תרנ"ב, 27 בפברואר 1892) היה רב, בלשן, ומזרחן גרמני.

קורות חיים

נולד לרב יצחק הלוי  בדובריצ'ה  הסמוכה לפוזן, למד תלמוד אצל אביו שהיה רבה של שילדברג ואחר כך נעשה תלמידו של רבי עקיבא איגר. השלים לימודים בגימנסיה בברסלאו ובשנת 1845 קיבל תואר דוקטור מאוניברסיטת האלה.
ב-1846 נבחר למשרת רבנות ראשונה בעיר רוזנברג  שבשלזיה עילית וכיהן בה ארבע שנים עד שאולץ להתפטר ב-1850. ב-1857 התמנה כדיין בברסלאו.
עבודתו העיקרית היא "אוצר לשון התלמודים והמדרשים" (Neuhebräisches und chaldäisches Wörterbuch über die Talmudim und Midrashim) בארבעה כרכים.
אחיינו היה יצחק משה אלבוגן (איתמר).
קנונבול אדרלי

כינויו

למרות שמשמעות "קנונבול" היא כדור של תותח, המקור לכינוי הוא דווקא תאוות הבשר של אדרלי. כמויות הבשר הגדולות שאכל אדרלי הביאו את חבריו לכנותו "קניבל", הביטוי התגלגל והשתנה עד שהפך לכינוי המוכר כיום.
אבן יד

אבן יד (באנגלית: handaxe, לעיתים מתורגם כ"גרזן יד") היא טיפוס כלי אבן מסותת שהיה בשימוש נרחב על ידי בני-אדם בתקופת האבן הקדומה, מ-1.5 מיליון ועד 50 אלף שנים לפני זמננו. ככזאת היא שימשה במשך זמן ארוך יותר מאשר כל מכשיר ידוע אחר באבולוציה של האדם.
אבן היד היא הכלי הנפוץ ביותר במרבית האתרים הארכאולוגיים שהתגלו מן תרבות האשלית, וניתן למצוא אותה גם במכלולים של התרבות המוסטרית. ביחד עם הקופיץ (cleaver) הנפוץ פחות, אבן היד היא המכשיר הידוע הראשון שעוצב באופן מתוכנן וסטנדרטי. זאת בניגוד לכלי אבן פרימיטיביים יותר, כמו אלו המאפיינים את התרבות האולדובאית, שצורתם אקראית למדי והסיתות שלהם מועט מאוד (למשל כמו המקצץ). אבן היד מקושרת בעיקר עם המינים הומו ארגסטר, הומו ארקטוס והומו היידלברגנסיס, אך הייתה בשימוש גם על ידי מינים מאוחרים יותר כמו האדם הניאנדרטלי והמין האנושי המודרני הומו ספיינס.

מבנה ואופן הייצור

בתקופה הפלאוליתית התחתונה סותתה אבן היד מנתזים גדולים יחסית (10 ס"מ ויותר), מחלוקי נחל גדולים או לעיתים נדירות יותר מבולבוסים. צורתה הייתה שטוחה ובמבט מן הצד השטוח נראתה שקדית, סגלגלה או משולשת. היו לה שתי שפות חדות ומסותתות (כלי "דו-פני", biface) ובדרך-כלל חוד מסותת ביניהן. הקצה הנגדי לחוד, ששימש כ"ידית" הכלי, היה בדרך-כלל עבה יותר ומעוגל או שטוח, על-מנת להקל על האחיזה. סיתות השפות החדות התבצע על ידי שיברור – הקשה עדינה ומחושבת על הקצה – ודרש מיומנות ושליטה. השיברור נעשה באמצעות "מקבת קשה" (אבן אחרת) ובטכניקות מתקדמות יותר גם באמצעות "מקבת רכה" (עץ, עצם או קרן). החל מהתקופה הפלאוליתית התיכונה, בתעשייה המוסטרית, יוצרו אבני יד לפעמים בטכניקת לבלואה, המבוססת על סיתות מכין מיוחד של גרעין האבן לפני התזת הנתז, ודורשת מיומנות רבה אף יותר.
צור הוא הסלע האידיאלית להכנת אבני יד ושאר כלי אבן, תודות לקשיותו ובעיקר תודות לנטייתו להתפצל לשברים דקים חדים (נתזים) כשמכים עליו במקבת. ואולם בתקופה הפלאוליתית התחתונה סתתי הכלים היו הרבה פחות בררנים מן הסתתים בתקופות פלאוליתיות מאוחרות יותר, וייצרו כלים מכל אבן קשה יחסית שהייתה זמינה בסביבתם הקרובה. מתקופה זו מוצאים אבני יד רבות העשויות מבזלת, מקוורציט ואף מאובסידיאן.

שימושים

למרות שמה האנגלי, אבן היד לא הייתה סוג של גרזן – היא לא הייתה מחוברת לידית מעץ או מכל חומר אחר, והמשתמש החזיק אותה בכף ידו. תפקידה היה ככל הנראה כמכשיר רב-שימושי לחיתוך וניפוץ. מתוך מחקרים של דגמי שחיקה מיקרוסקופיים על אבני יד, כמו גם של סימני חתכים על עצמות מאובנות באתרי אדם קדום, מסיקים שאחד השימושים העיקריים היה כסכין קצבים לצורך פשיטת העור והבשר של בעלי-חיים ניצודים ופיצוח העצמות על מנת לאכול את מח העצם.
בריינפופ

בריינפופ (באנגלית: BrainPOP) הוא אתר אינטרנט חינוכי המציג מגוון רחב של סרטוני אנימציה ותכנים נוספים בנושאים: מדעים, חברה ותרבות, טכנולוגיה, בריאות, מוזיקה, אמנות, מתמטיקה, גאוגרפיה ואנגלית. הסרטונים ממחישים מושגים, תהליכים ותופעות טבע שונות בפשטות ובבהירות, ואליהם מצטרפים תכנים נוספים ביניהם: חידון "בחן את עצמך", מערך שיעור למורה, פעילויות ומאגר שאלות ותשובות. הסרטונים מוגשים לרוב על ידי תום הנער ומובי הרובוט, ולעיתים על ידי קרן שירה.
ניתן לשאול את תום ומובי שאלות מתחת לקטגוריה "שאלות ותשובות".
האתר הוא אתר למנויים, אבל יש בו אזור חינמי, וגם סרטון יומי מתחלף שהגישה אליו היא בחינם.
באפריל 2017 האתר קיבל עיצוב מחודש והוא עכשיו מבוסס על HTML.

היסטוריה

אתר "בריינפופ" הוקם בשנת 1999 בארצות הברית על ידי ד"ר אברהם כדר, רופא ילדים ואימונולוג, אשר ניסה למצוא דרך להסביר לחולים הצעירים שלו על המחלות שלהם. התכנים הראשונים שעלו לאוויר היו מתחום הבריאות, ולאט לאט התרחב האתר וכיום הוא עוסק בכל תחומי הדעת.
מאז השקתו זכה בריינפופ להצלחה גדולה וקיבל פרסים והכרה מגופי החינוך והתקשורת המובילים בעולם.
בריינפופ הגיע לישראל בשנת 2005, ומלבד בריינפופ בעברית, ניתן למצוא היום את בריינפופ גם בשפות ספרדית, סינית וצרפתית.
אלקטרה מוצרי צריכה

היסטוריה

אלקטרה מוצרי צריכה נוסדה בשנת 1951. בראשית דרכה היא עסקה בייבוא מגהצים, מיקסרים, מקציפי ביצים, מכונות כביסה ומקררים.
בשנת 1954 החברה החלה לייבא לישראל מזגנים מתוצרת Emerson האמריקאית.
בשנת 2007 רכשה חברת "אלקטרה מוצרי צריכה" את הרשת מחסני חשמל.
בדצמבר 2010 החברה הונפקה בבורסה לניירות ערך בתל אביב והפכה לחברה ציבורית. בינואר 2017 רכשה החברה כ-70% ממניות חברת אלפא אשר עסקה בייבוא טלפונים סלולרים מתוצרת huawei הסינית.
במרץ 2017 מכרה החברה את פעילותה בתחום ייצור ברי המים.
באפריל 2017 רכשה החברה מידי סלקום את מפעילת הסלולר גולן טלקום תמורת 350 מיליון ש"ח.
נכון לשנת 2019 מנכ"ל החברה הוא צביקה שווימר ויושב ראש דירקטוריון החברה הוא איש העסקים דניאל חיים זלקינד.
משרדי החברה ממוקמים בראשון לציון.

בעלי עניין

בעלת השליטה בחברה היא חברת אלקו החזקות אשר מחזיקה בכ-54.1% ממניות החברה.
אלקו החזקות נמצאת בשליטת האחים דניאל ומיכאל זלקינד.
תיאטרון הקיבוץ

תיאטרון הקיבוץ הוקם כתיאטרון פוליטי-סאטירי בהשראת תיאטרון פיסקטור וברכט בשנות ה-30 על ידי שולמית בת-דורי, חברת קיבוץ משמר העמק, תחילה פעל בשם "בימת הקיבוץ" ולימים הוחלף לשמו הנוכחי. 
התיאטרון פעל בעיקר בתחום הקיבוץ והחל משנות ה-60 הפך לתיאטרון חברתי הנתמך על ידי משרד החינוך והתרבות, בנוסף לתנועה הקיבוצית. בין שנות ה-60 ועד לשנות ה-80 המשיך לפעול בעיקר בקיבוצים, ומשם גם הגיעו מרבית שחקניו, אולם במהלך אמצע שנות השמונים נפתח לקהלים שונים בארץ, בהם בעיקר ילדים ובני נוער, ועם קבוצת שחקניו החלו להמנות שחקנים מוכרים מהתיאטרון הרפרטוארי.
הצגותיו של התיאטרון זכו בפרסי הצגת השנה לנוער בשנים 2006 ("תמונה משפחתית"), 2008 ("מען לא ידוע") ו-2009.
משום שלתיאטרון אין אולם משלו הוא מגיע לקהלים בשיתוף עם תיאטראות שונים, בעיקר בפריפריה, במתנ"סים, בתי ספר, מחנות צה"ל וקהל היעד המקורי שלו, הקיבוצים. וכן לוקח חלק בפסטיבלים בישראל כדוגמת פסטיבל עכו ובחו"ל.
בשנת 2007 העלה בארצות הברית ובקנדה את ההצגה "מען לא ידוע" העוסקת באידאולוגיה הנאצים ומשוחקת על ידי בניהם של ניצולי שואה. ההצגה הועלתה כחלק מאירועי יום הזיכרון הבינלאומי לשואה.
לורן (כדורגלן)

קריירת מועדונים

לורן נולד בקמרון להורים שמוצאם בגינאה המשוונית. משפחתו עבר לספרד, שם הוא גם גדל. הוא החל את הקריירה שלו במועדון אוטררה אליו הושאל מסביליה, ולאחר מכן עבר אל קבוצת המילואים של סביליה, לבאנטה ומיורקה. לורן הגיש בקשה לקבלת אזרחות כפולה כדי שלא ייכלל בהגבלות לפי חוק בוסמן.
לורן הועבר לארסנל בקיץ 2000 תמורת סכום של 7,200,000£, על מנת לשחק בקישור או בהגנה. משחקו הראשון היה נגד סנדרלנד ב-19 באוגוסט. בעונתו הראשונה בארסנל הוא מיעט לשחק בעקבות מספר פציעות. לאחר זמן מה הוא הצליח להפוך לשחקן הרכב קבוע בעמדת המגן הימני, והחליף את לי דיקסון שפרש ולאחר מכן את אולג לוז'ני. לורן היה שחקן הגנה חשוב בארסנל בעונת הדאבל 2001/2002.
לורן סבל מפציעה בשריר השוק בעונת 2002/2003, והחמיץ את רובה. אולם, הוא הצליח להחלים בזמן על מנת לשחק בגמר גביע ה-FA נגד סאות'המפטון.
לורן היה שחקן הרכב קבוע בארסנל בעונת 2003/2004, אך בעונה זו הוכתם שמו הטוב בעקבות תקרית מילולית עם רוד ואן-ניסטלרוי ממנצ'סטר יונייטד. לורן הורחק על ידי התאחדות הכדורגל האנגלית לארבעה משחקים ונקנס בסכום של 40,000£. למרות זאת, באותה עונה הוא השתתף במשחק ה-150 שלו במדי המועדון, שהצליח לזכות באליפות בלי אף הפסד.
לורן זכה בתואר שלישי עם ארסנל ב-2005, לאחר הניצחון בדו-קרב פנדלים גמר גביע ה-FA על מנצ'סטר יונייטד; לורן הבקיע את הפנדל הראשון לטובת ארסנל. אולם, במהלך עונת 2005/2006 לורן נפצע בברכו במשחק נגד ויגאן אתלטיק בחצי גמר גביע הליגה. הפציעה גרמה להשבתתו למשך כשנה, ורק ב-19 בדצמבר הוא נכלל שוב בסגל של ארסנל לקראת המשחק נגד ליברפול ברבע גמר גביע הליגה. המשחק נדחה, ולורן לא נכלל יותר בסגל של ארסנל.
בזמן שהיה פצוע הוא הוחלף על ידי עמנואל אבואה וג'סטין הויט, וכתוצאה מכך נטען בתקשורת האנגלית שלורן יעזוב את ארסנל למועדון אחר. ב-12 בינואר 2007 אישר ארסן ונגר, מאמן ארסנל, שהוא נתן ללורן אישור לעזוב את המועדון כשירצה בכך. לורן השלים את מעברו לפורטסמות' ב-18 בינואר 2007, תמורת סכום של 500,000£‏, וחתם על חוזה לשנתיים וחצי.
משחקו הראשון של לורן כקשר פורטסמות' היה נגד צ'רלטון אתלטיק ב-20 בינואר, ובשאר משחקי העונה הוא חזר לעמדת המגן הימני. בעונתו השנייה במועדון הוא לא היה שחקן קבוע בעקבות יכולתו הגבוהה של גלן ג'ונסון. אולם, לורן החל לשחק יותר בעקבות יכולתו להצליח בכמה עמדות, ובמספר מקרים הוא שיחק בעמדת המגן השמאלי, וכקשר ימני בזמן העדרותו של ג'ון אוטאקה בגלל גביע אפריקה לאומות. ביוני 2009 הסתיים חוזהו בפורטסמות' והוא עזב את המועדון.
ב-15 במרץ 2010 חתם לורן בקורדובה מליגת המשנה הספרדית כשבסיום העונה פרש ממשחק פעיל.

קריירה בינלאומית

לורן זומן לסגל של נבחרת קמרון לקראת מונדיאל 1998. משחקו המלא הראשון בנבחרת היה נגד נבחרת לוקסמבורג במאי 1998. במונדיאל עצמו לורן נכנס כמחליף במשחק נגד נבחרת צ'ילה (השלישי בשלב הבתים), וזמן קצר לאחר כניסתו למשחק הוא ניסה לחטוף את הכדור משחקן יריב אך ביצע עבירה שבגינה הורחק בכרטיס אדום.
הקריירה שלו בנבחרת לא הסתיימה בעקבות ההרחקה, והוא השתתף במשחקיה בגביע אפריקה לאומות בשנת 2000. באותה שנה הוא שיחק גם באולימפיאדת סידני, וזכה עם נבחרתו במדליית הזהב לאחר ניצחון בגמר נגד נבחרת ספרד.
לורן המשיך להצליח במדי הנבחרת, שזכתה בגביע אפריקה לאומות בשנת 2002; קמרון גברה על נבחרת סנגל בדו-קרב פנדלים לאחר תיקו 0 - 0 בסיום משחק הגמר; לורן הבקיע את אחד מהפנדלים.
נייתן דיל

ביוגרפיה

דיל נולד במזרח ג'ורג'יה בשנת 1942. שני הוריו היו מורים. למד באוניברסיטת מרסר שבמייקון, ושם סיים את התואר הראשון בהצטיינות. בשנת 1966 ביים את לימודי הדוקטורט והצטרף לצבא ארצות הברית. בצבא הגיע דיל לדרגת סרן. לאחר שחרורו, עבד דין כ-23 שנה במשפטים, כעורך דין וכשופט.
בשנת 1980 נבחר לסנאט של ג'ורג'יה. בשנת 1992 נבחר לבית הנבחרים של ארצות הברית לאחר שקיבל כ-59% מהקולות. הוא נבחר שוב לתפקיד בבחירות שהתקיימו בשנים 1994, 1996, 1996, 1998, 2000, 2002, 2004, 2006, 2008 ו-2010. בבחירות שהתקיימו בשנת 1998, 2002 ו-2004 דיל ניצח עם כ-100% מהקולות לאחר שלא התמודד מולו מועמד דמוקרטי. דיל היה חבר בוועדה לאנרגיה ולמסחר, ובוועדות המשנה לתקשורת, טכנולוגיה ואינטרנט, לבריאות (בה היהחבר מוביל) ולפיקוח וחקירות.
ב-1 במרץ 2010 דיל הודיע על התפטרותו מהקונגרס על מנת להתמודד על תפקיד המושל, זאת לאחר שהמושל הרפובליקני הנוכחי סאני פרדו היה מנוע מלהתמודד על כהונה נוספת. בפריימריז המפלגתיים התמודדו כשבעה פוליטיקאים, והיו דרושים כ-50% מקולות המצביעים על מנת לנצח בסיבוב הראשון. במהלך הקמפיין דיל נתמך על ידי מייק האקבי וניוט גינגריץ', בעוד שיריבו נתמך על ידי ג'ן ברואר ושרה פיילין. בסיבוב הראשון אף אחד מן המועמדים לא הגיע לסף הרוב המוחלט, ודיל הגיע במקום השני עם כ-23%. בסיבוב השני הוא ניצח וזכה במועמדות המפלגה הרפובליקנית עם כ-50.2%. בבחירות הכלליות שהתקיימו ב-2 בנובמבר 2010 ניצח דיל לאחר שקיבל כ-53% מקולות המצביעים. כשנה לאחר מכן, בשנת 2011, ועדת הכספים של ג'ורג'יה חשדה בחוסר תקינות בניהול כספי הקמפיין של דיל. בסופו של דבר, הוועדה ניקתה את דיל מהאשמות מהותיות, וטענה כי היו טעויות טכניות בלבד בניהול התקין של הקמפיין.
דיל נבחר שוב לתפקיד בבחירות 2014 עם כ-52.8% תמיכה. במהלך כהונתו, ביצע ממשל דיל רפורמות במערכות המשפט, האכיפה והכליאה במדינה, בדגש על הטיפול בעבריינות נוער. בנוסף על כך, דיל חיזק את מעמדו של התיקון השני לחוקת ארצות הברית והזכות לשאת נשק. הוא חוקק חוק אשר מאפשר לאזרחים לשאת נשק למרבית מן המקומות הציבוריים. חוק זה נתמך על ידי הכנסייה הבפטיסטית בג'ורג'יה. לאחר פיגועי נובמבר 2015 בפריז ופיגוע הירי בסן ברנרדינו דיל נאבק רבות למניעת קליטת פליטים סורים בג'ורג'יה.
כל הקצר קודם

"כל הקצר קודם" הוא כינוי לעיקרון לשוני, שעל פיו נסדרות רשימות מלאי או סדרות מנייה של חפצים, כלים או מושגים. עיקרון לשוני זה, הוא, בה בעת, גם עיקרון ספרותי-אמנותי, ומופעל, למשל, בספרות המשנה והתלמוד בסוגיות העוסקות במנייה כלשהי. לפי עיקרון זה, נזכרים קודם הפריטים בעלי מספר ההברות המועט ביותר, ולאחריהם הפריטים מרובי ההברות, וכך נוצר סדר הקל לזכירה. עיקרון זה התפתח בתקופה בה היה מקובל הלימוד בעל פה, ומצטרף לעקרונות לוגיים לשוניים מנמוטכניים אחרים, המקלים על הזכירה.
בדיעבד מצאו חוקרים בעיקרון זה גם ערכים לשוניים אמנותיים, המבוססים על המוזיקליות של הצטברות ההברות. ידועים שירי ילדים בכל הלשונות, שבהם המשחק הוא הוספת הברות לשם או למילה. לדוגמה: "בר, שדה וגורן". הברה אחת, שתי הברות ולאחר מכן שלוש הברות. דוגמה נוספת: האליטרציה התנכ"ית הידועה "גד גדוד יגודנו". הברה אחת - גד; שתי הברות - גדוד; וארבע הברות - יגודנו. לאליטרציה זו יש גם מצלול מוזיקלי מושך וקל לזכירה.
"כל הקצר קודם" מצוי לא רק בעברית אלא גם בלשונות אחרות.
התסמונת המיאלודיספלסטית

תסמונת 5q

נמצא, כי אובדן הזרוע הארוכה של כרומוזום 5 מקושרת לשינויים דיספלסטיים בתאי גזע המטופוייטים וגורמת ל-MDS. בשנת 2005 נמצא כי התרופה lenalidomide יעילה לטיפול בחולים עם תסמונת זו.
המרכז הרפואי הלל יפה

בימי המנדט

בשנת 1934 הוקם לראשונה בית חולים בחדרה שכלל 18 מיטות. בית החולים הוקם על ידי ד"ר צבי הושפטיין שעלה באותה שנה לארץ ישראל. במהלך מלחמת העולם השנייה נתפס בית החולים על ידי הצבא הבריטי ותושבי חדרה נותרו ללא בית חולים. בתחילת 1947 הוקם בבית החולים, ששוחרר על ידי הצבא, בית יולדות של קופת חולים כללית, שכלל 30 מיטות. לאחר הקמת מדינת ישראל פעלו בחדרה להקמת בית חולים של אזור השומרון בעירם.

הקמת בית החולים

בשנת 1952 יזמה קופת חולים כללית הקמת בית חולים בשכונת בית אליעזר. היוזמה התעכבה, למרות תמיכת העירייה, בגלל התנגדות מסיבות ביטחוניות למיקום בשכונת בית אליעזר. לאחר זמן מה, הודיע מנכ"ל משרד הבריאות, שמעון בטיש, שבכוונת המדינה להקים בית חולים בעיר, והעירייה החליטה להעדיף את הצעת משרד הבריאות על פני זאת של קופת חולים. בשנת 1954 החל משרד הבריאות בבניית מבנה לבית חולים בחדרה, אולם הבנייה הופסקה בראשיתה. במקום זאת, החליטה העירייה על שדרוג בית החולים ליולדות של קופת חולים כללית. ראש העיר, יצחק וידרקר טען שהעיכוב היה בגלל שמשרד הבריאות חזר בו בגלל קשיים תקציביים, והפנייה לקופת חולים נבעה מחוסר ברירה. גורמים בימין טענו, לעומת זאת, שההקפאה נבעה מלחץ של קופת חולים כללית אשר בקשה שבית החולים באזור יוקם על ידה. בסוף 1957 החליטה קופת חולים כללית לקחת על עצמה את בניית בית החולים לאור נסיגת הממשלה מכוונתה לבנות את בית החולים ולהתחיל בבניית בית היולדות. מיד לאחר מכן הודיעה הממשלה, בפברואר 1958, שהיא תבנה את בית החולים ותכלול בו בית יולדות גדול. לבסוף נחנך בית החולים במאי 1959, עת נחנך מחלקת הילדים ששוכן בצרפים שוודיים והונחה אבן פינה לבניין של מחלקת היולדות. בית החולים נקרא על שם הרופא הלל יפה, כחלק ממגמה לקרוא לבתי חולים על שמות אנשי רפואה מההיסטוריה של העם היהודי.

הפקולטה לרפואה ע"ש ברוך רפפורט


המרכז הרפואי הלל יפה מוכר להתמחות במרבית מחלקותיו ומומחיו נמנים עם סגל הפקולטה לרפואה של הטכניון בחיפה. 
מדי שנה מאושרות ומבוצעות במרכז הרפואי כ-60 עבודות מחקר באישור ועדת הלסינקי. 
המרכז הרפואי מקיים ימי עיון וכנסים מקצועיים ברמה הארצית וברמה הבינלאומית.

מנהלי בית החולים

בתחילת שנות ה-70 ניהל את בית החולים ד"ר חיימוב. בשנת 1974 מונה למנהל בית החולים ד"ר יהודה פלבניק. בשנות ה-80 ניהל את בית החולים ד"ר שמואל משיח. פרופ' מאיר אורן, כיהן בתפקיד מ-1989 עד 2015. משנת 2016 מנהל את בית החולים ד״ר מיקי דודקביץ, אשר היה המנהל בפועל מאז פרישתו של אורן.
יוהאן גאורג הראשון, הנסיך הבוחר מסקסוניה

ביוגרפיה

יוהאן גאורג נולד ב-5 במרץ 1585 בדרזדן, לכריסטיאן הראשון, הנסיך הבוחר מסקסוניה לבית וטין ולסופיה מברנדנבורג. בשנת 1591 מת אביו כריסטיאן הראשון, הנסיך הבוחר מסקסוניה, ואחיו כריסטיאן השני, הנסיך הבוחר מסקסוניה עלה במקומו לשלטון.
בשנת 1611 מת אחיו כריסטיאן השני, ויוהאן גאורג הראשון עלה לשלטון במקומו. על אף היותו של יוהאן גאורג לותרני, העמיד את שיקוליו הפוליטיים לפני אמונתו הדתית, ועל מנת לעצור את התחזקות בית הוהנצולרן בברנדנבורג ואת יוקרת בית ויטלסבאך בפפאלץ, תמך יוהאן גאורג אף בבית הבסבורג האוסטרי הקתולי.
באוגוסט 1619 תמך יוהאן גאורג בבחירתו של פרדיננד משטיריה, ארכידוכס אוסטריה לקיסר האימפריה הרומית הקדושה, ובכך גרם לכשלונו של פרידריך החמישי, הנסיך הבוחר מפפאלץ להיבחר כקיסר. לאחר מכן שמר יוהאן גאורג על נייטרליות, ובכך איפשר לפרדיננד השני, קיסר האימפריה הרומית הקדושה לדכא את המרד הבוהמי ללא מפריע.
בשנת 1631 פנה גוסטב השני אדולף, מלך שוודיה אל יוהאן גאורג וניסה לכרות עמו ברית, על מנת שיאפשר לו לחצות את נהר האלבה, אך יוהאן גאורג המשיך לשמור על נייטרליות. בהמשך אותה שנה החל יוהאן ט'סרקלס פון טילי לבזוז את האזור הכפרי של סקסוניה, ובשל כך הצטרף יוהאן גאורג לכוחות הפרוטסטנטים, אך נחל תבוסה בקרב ברייטנפלד. לאחר מכן שלח יוהאן גאורג את צבאו אל תוך בוהמיה, ועד מהרה התקרבו כוחותיו לפראג. אולם עד מהרה נהדפו כוחותיו על ידי אלברכט פון ולנשטיין, ויוהאן גאורג פתח במשא ומתן לשלום, ובשנת 1635 חתם עם פרדיננד השני, קיסר האימפריה הרומית הקדושה על שלום פראג. לאחר מכן לחם יוהאן גאורג נגד השוודים, אולם עד מהרה הובס בקרב ויטשטוק. סקסוניה נבזזה על ידי שני הצדדים במהלך המלחמה, ולבסוף נאלץ יוהאן גאורג בספטמבר 1645 לחתום על הפסקת אש עם השוודים. בשנת 1648 נחתם שלום וסטפליה, ובו אושרו התנאים שסוכמו בהסכם פראג.
ב-8 באוקטובר 1656 מת יוהאן גאורג, ובנו יוהאן גאורג השני, הנסיך הבוחר מסקסוניה עלה לשלטון במקומו.
אוקלידס (ארכון)

אֶוּקְלֵידֶס (ביוונית Εὐκλείδης) היה ארכון אפונימוס של הפוליס אתונה בשנת 403 – 402 לפנה"ס, השנה בה הופל שלטון שלושים הטיראנים ושוקם המשטר הדמוקרטי בעיר. בתקופת כהונתו אימצו האתונאים רשמית את האלפבית האיוני, שהחליף את האלפבית האטי.
אנסלם שטראוס

ביוגרפיה

שטראוס, שסביו היגרו מגרמניה לארצות הברית, נולד בניו יורק וגדל במאונט ורנון. לאחר בית הספר התיכון המליץ לו רופאו לעבור לאריזונה מכיוון שהוא סבל מקשיי נשימה, אולם זה היה רחוק מדי מניו יורק. שטראוס למד באוניברסיטת וירג'יניה ב-1935 וקיבל את הדוקטורט שלו בסוציולוגיה מאוניברסיטת שיקגו, שם לימד הרברט בלומר אינטראקציה סימבולית.
מ-1944 עד 1947, עבד שטראוס כפרופסור בקולג' קטן בוויסקונסין. הוא פנה לאוניברסיטת אינדיאנה, שם פגש את אלפרד לינדסמיט; ב-1949, הם פרסמו יחד את הספר "פסיכולוגיה חברתית", שזכה להצלחה רבה.
ב-1952 נעשה שטראוס פרופסור באוניברסיטת שיקגו.
ב-1960 הוא פנה לבית הספר לאחיות באוניברסיטת קליפורניה בסן פרנסיסקו, שם ייסד את המחלקה למדעי החברה וההתנהגות. הוא כיהן כראש המחלקה עד ל-1987 והמשיך בפעילויות המחקר והלימוד שלו כפרופסור אמריטוס. שטראוס פרסם מעל שלושים ספרים.
שטראוס נפטר ב-5 בספטמבר 1996 ממחלת לב שממנה סבל במשך עשרות שנים.

עבודתו

שטראוס נודע בשל עבודתו על המתודולוגיה של המחקר האיכותי ובמיוחד בשל פיתוח תאוריית השדה, מתודולוגיה כללית אותה פיתח ביחד עם בארני גלזר במהלך שנות השישים.
שטראוס היה הראשון שעסק באנתרופולוגיה אתנית, הוא עבד בבית החולים ושילב את מחקרו התאורטי בזה. לפי גישה זו יש קודם לבדוק את הנתונים בשטח ורק אחר כך להשתית על כך תאוריה. הוא חולל פריצת דרך גדולה במחקר הסוציולוגי - מעבר מהסתכלות על המקרו, כפי שהיה עד אז - להסתכלות על המיקרו, על חיי היום יום, כולל בארגונים גדולים.
BLOB

במסדי נתונים, BLOB (קיצור של Binary Large OBject ובתרגום מילולי לעברית: עצם בינארי גדול), הוא טיפוס נתונים המייצג רצף ארוך של מידע בינארי המאוחסן במסד נתונים כיישות אחת. BLOB מייצג בדרך כלל קובץ תמונה, קובץ שמע או כל אלמנט מולטימדיה אחר שנשמר במסד הנתונים. לעיתים ה-BLOB מהווה קובץ הרצה בשפת מכונה שניתן לשלוף מהמסד ולהריץ אותו. לא כל מסדי הנתונים תומכים בשמירה של BLOB-ים.
במונח BLOB נעשה לראשונה שימוש במסד הנתונים Informix, ובראשיתו בכלל שימש לתיאור העברת מידע בנפחים גדולים ממסד אחד לאחר בלי שימוש במסננים או בתיקון שגיאות בדרך. באמצעות העברה כזו ניתן היה להאיץ את תהליך ההעברה. המונח אף שימש בפועל בשפה האנגלית לתיאור העברות מאסיביות מסוג זה.
השימוש בו במסדי נתונים התאפשר רק מרגע שמקום אחסון היה למשאב נגיש וזול, בעיקר במהלך שנות ה-90 ועם השקתו של מסד הנתונים DB2 של IBM.